הוועדה המיוחדת לפניות הציבור, כנסת 18, פרוטוקול מספר 147, 2012-02-14 10:00

דוד אזולאי: בוקר טוב לכולם, אני מתכבד לפתוח את ישיבת הוועדה לפניות הציבור.

דוד אזולאי: הנושא העומד על סדר היום, פניות ציבור בנושא העומס במחסום כביש 443, זהו כביש שהפך להיות כביש ראשי ורבים מהעולים לירושלים מעדיפים לנסוע היום בכביש זה.

דוד אזולאי: קיימנו מספר דיונים בנושא זה, היום זה הדיון השלישי או הרביעי.

דוד אזולאי: מיד נשמע התייחסויות לנושא.

דוד אזולאי: אני מבקש לקבל בברכה, את תלמידי כיתה יב' מתיכון רוטנברג רמת השרון, ברוכים הבאים.

דוד אזולאי: אני מקווה שהנושא הזה יעניין אתכם, אם תהיינה לכם שאלות תוך כדי דיון אשמח לשמוע.

דוד אזולאי: קחו בחשבון שהדיון הזה מועבר בשידור ישיר.

דוד אזולאי: אחת הבעיות שעלו בדיון הקודם, בין היתר, זה נושא של הכניסה למועצה המקומית גבעת זאב.

דוד אזולאי: הבנתי שהיה איזה מפגש והיו סיכומים.

דוד אזולאי: אני מבקש לשמוע מראש המועצה על הסיכומים האלה.

דוד אזולאי: אדוני לפי הנתונים שקיבלתי מהשר לביטחון פנים יש משהו שאינו ברור או המטעה, לגבי התקנים במעבר עופר.

דוד אזולאי: נתייחס לזה בהמשך, תחילה נתחיל עם גבעת זאב ולאחר מכן נעבור לנושא מעבר עופר.

דוד אזולאי: בבקשה, אדוני ראש המועצה.

יוסי אברהמי: ברשותכם, רוצה לפתוח ולומר, יישר כוח לכל העוסקים במלאכה.

דוד אזולאי: אתה יכול להגיד ליושב הראש הקודם, שהתחיל במלאכה, אני רק הצטרפתי בסוף.

יוסי אברהמי: כל העוסקים, זה כמובן היושב ראש הקודם.

דוד אזולאי: מגיע לו הקרדיט, כי הוא היה בין היוזמים.

יוסי אברהמי: יישר כוח מיוחד.

יוסי אברהמי: אין ספק שמבחינתו המהלך שהובלתם יחד איתנו ועם כל הגורמים הקל על התושבים באופן מהיר.

יוסי אברהמי: כרגע המעבר פתוח.

יוסי אברהמי: לצערי ישנה בעיה שהמועצה אמורה לממן את זה ויש לנו קושי גדול.

יוסי אברהמי: אני הבאתי את הנושא הזה בזמנו.

יוסי אברהמי: לעת הזאת המעבר פתוח.

יוסי אברהמי: מבחינתי יש לנו עוד בעיה שאנחנו אמורים לפתור אותה יחד עם מפקד מחוז עוטף ירושלים לגבי היציאה לתל אביב.

יוסי אברהמי: כרגע המעבר נפתח לכיוון ירושלים לבאים מתל אביב לגבעת זאב - כאמור המעבר פתוח.

יוסי אברהמי: לאלה האומרים לצאת מהישוב יש כביש סלול של משרד השיכון ומע"צ, אמורים לפתור גם את הנושא הזה.

יוסי אברהמי: אני מקווה שבעזרתכם וגם בעזרת מפקד מחוז עוטף, נוכל להגיע להסכם בעניין הזה.

דוד אזולאי: מה מעכב את הפתיחה?

יוסי אברהמי: ממה שהבנתי ממע"צ ומקמ"ט התחבורה במשרד התחבורה, יש כרגע בעיה עם סטאטוס הכביש.

יוסי אברהמי: הכביש קיים, הוא נמצא בפועל - - -

אורי מקלב: הוא צריך לעבור מתחת או מעל כביש 443?

יוסי אברהמי: לא.

יוסי אברהמי: זה כביש סלול מהיציאה מ- 443 שמאלה עד למחלף בית חורון.

יוסי אברהמי: אמורים להסדיר את העניין, מבחינת תנועה ואישור של מפקד המחוז.

דוד אזולאי: תכף נשמע התייחסות, מה מעכב את הפתיחה.

אורי מקלב: אדוני היושב ראש, לא רק שהוא מקל על התושבים, בעצם זה גם מקל על העומס במחסום עצמו.

אורי מקלב: כיום כשהם יוצאים מכיוון תל אביב, הם עוברים דרך מחסום עופר, זה מגדיל את הנפח במחסום.

אורי מקלב: כשהם ייצאו ישירות לתל אביב, מערבה יותר הם לא יצטרכו לעבור במחסום וזה יקל גם על המחסום.

ריכאד חרב: זה לא מקל.

אורי מקלב: למה לא מקל?

ריכאד חרב: כי כשהוא יוצא לתל אביב הוא יוצא בכניסה הראשית של גבעת זאב, פונה שמאלה וכך הוא לא נפגש במחסום.

יוסי אברהמי: אנחנו מדברים על היציאה מ- 443.

אורי מקלב: הוא יוצא לכיוון כביש 443 – זה היתרון, הוא מקצר את הדרך לאנשים, כך שבמקום לנסוע דרך גבעת זאב, הכניסה הראשית היא גבעת זאב, לעלות שוב לכביש עילי.

אורי מקלב: זה מה שאומר יושב ראש המועצה, ההפעלה כמובן גם בכניסה, מי שמגיע מתל אביב יש לו כניסה ישירה לגבעת זאב ויש לו גם יציאה ישירה לתל אביב.

אורי מקלב: הבידוק אצלו כשהוא יוצא, במחסום עצמו ואחר כך במכבים.

אורי מקלב: תמיד הוא יעבור גם אם דרך מבוא חורון.

דוד אזולאי: הייתי מבקש לשמוע מנציג משרד התחבורה מה מעכב את פתיחת המעבר מגבעת זאב לכביש 443.

ישראל אפריאט: כמו שהבנתם עד עכשיו הסוגיה שבערה לא הייתה בכלל פתיחת היציאה ל- 443.

ישראל אפריאט: קודם כל אנחנו שמחים.

דוד אזולאי: אני עדיין לא התייחסתי לכביש 443.

דוד אזולאי: אתייחס לנושא.

דוד אזולאי: גם אני משתמש בכביש הזה ויש לי מה לומר, דווקא דברים טובים.

ישראל אפריאט: הפעולה העיקרית שנעשתה הייתה ראשית לפתוח.

ישראל אפריאט: כעת זה פתוח, הצומת מוסדרת ואפשר לפנות ימינה וימינה מתל אביב.

ישראל אפריאט: 50% מהבעיה למעשה נפתרה.

ישראל אפריאט: כדי לפתוח או לבנות כביש בישראל צריך לבדוק כדאיות ואם בכלל קיים צורך ולא משיקול של כי אנחנו רוצים או יש - - -

יוסי אברהמי: סליחה שאני מפריע לך ישראל, הכביש קיים.

ישראל אפריאט: אני יודע, הכביש הקיים הוא כביש שנפרץ, ועד כמה שאני בדקתי, יכול להיות שאני לא בקי כי פעלנו קודם על הפתיחה, צריך לבדוק את הסטאטוס של הכביש מבחינה סטטוטורית כי זה משמעותי.

ישראל אפריאט: זו יכולה להיות אדמה פרטית, יכול להיות שזה על אדמות מדינה, יכול להיות שצריך לעבור תהליך מסוים.

ישראל אפריאט: פעם שנייה צריך שתהייה תב"ע (תכנית ערים) בתוקף.

ישראל אפריאט: יש הליך תכנוני שצריך לבצע אותו.

דוד אזולאי: אדוני, הפרוצדורה הזאת מוכרת לנו ובוודאי שאין לי צפיות שבדיון יבשר הזה אדוני 'מחר פותחים את הכביש'.

דוד אזולאי: בוודאי שלא.

דוד אזולאי: המטרה של הדיון היא שאתם תתחילו בהליך הזה, ברור שתעבור תקופה ואנחנו נבדוק את ההתקדמות.

ישראל אפריאט: כדי להתחיל בהליך כזה, קודם כל צריך לבדוק כדאיות.

ישראל אפריאט: אחרי שפתחנו אי אפשר עכשיו לסתור נוהל.

ישראל אפריאט: יש לבדוק בכלל כמה יוצאים עוד לפני שנכנס לתהליך שהמשאבים של המדינה יבוזבזו על משהו שבכלל לא יגיע בקצה לפתיחה.

ישראל אפריאט: צריך לבדוק את העניין, לבצע ספירות נוהל ולבדוק כדאיות.

ישראל אפריאט: ניתן לדבר הזה לעבוד קצת כי רק כשאתה פותח לתקופה מסוימת, כבישים זה כמו מים, לאט הפיזור של התנועות לוקח זמן.

ישראל אפריאט: אני ממליץ להמתין קצת ולראות איך התנועה תזרום שם, כמה בפועל יעברו דרך המעבר הזה.

דוד אזולאי: האם אתם כמשרד התחבורה עורכים בדיקות?

ישראל אפריאט: אנחנו עושים את זה כל הזמן.

דוד אזולאי: אני מדבר על הכביש הזה ספציפית.

ישראל אפריאט: מע"צ מבצעת כל הזמן ספירות תנועה, כל הזמן בודקים את הדברים האלה.

ישראל אפריאט: הוא בודק גם בהיבט של נפגעים בתאונות דרכים, האם זה כדאי כלכלית או אם יש תאונות דרכים ואנשים נהרגים במקום, ברור שנכנסים - - -

יריב לוין: אתה סופר את מי שעובר עכשיו פנימה דרך המעבר כי יכול להיות שביציאה החוצה לכיוון תל אביב יש תנועה יותר גדולה, לא בהכרח זה חופף.

ישראל אפריאט: עדיין השימוש בצומת או הפיזור של הצומת, צריך לעבור בדיקה, יש מספיק כלים, אתה גם יכול לעשות סימולציה.

ישראל אפריאט: בכל צומת זה משתנה.

ישראל אפריאט: אני אתן לך דוגמה, כביש איילון הוא כאילו כביש שחוצה את תל אביב וכביש פסגת זאב הוא אותו דבר, יש שני נתיבים במסלול.

ישראל אפריאט: במקום מסוים הוא מוביל הרבה יותר תנועה ובמקום אחר פחות.

ישראל אפריאט: כל צומת וכל כביש לגופו.

ישראל אפריאט: במקרה הספציפי הזה רק לפני כמה שבועות פתחו.

ישראל אפריאט: אני מציע לתת לדבר הזה לעבוד ויהיה צורך, וכנראה הוא יעלה מראש המועצה, כי כמו שהבנתם הוא מייצג כמו שצריך את התושבים שלו, מע"צ תידרש לבדוק.

דוד אזולאי: הייתי מציע שבנושא הזה נפגש בעוד חצי שנה, כאשר יהיו לכם נתונים, גם למועצה יהיו נתונים.

דוד אזולאי: אתם תערכו את הבדיקות הנדרשות ונשמח לשמוע בתוך חצי שנה דיווח גם מראש המועצה, גם ממשרד התחבורה איפה הנושא נמצא.

אורי מקלב: אני מבקש לומר לישראל שיש לי את הרגשה שהוא אומר 'תשמע, עכשיו הוצאתי מנה אחת, בעוד תקופה תהייה עוד מנה' בסך הכל עם האוכל בא התיאבון.

אורי מקלב: הספירות שלך הן לא תהיינה האינדיקציה האמיתיות מאחר שאם תהייה יציאה ישירה לכביש 443 ללא דרך מחסום עופר, אלא מיד דרך מבוא חורון דרך המחלף, גם אנשים שגרים בגבעת זאב אולי, לאו דווקא מאגן איילות, יעברו דרך זו וייסעו ישירות לתל אביב במקום שהם יצאו מגבעת זאב, לעלות על הכביש הראשי, כביש 45 , כביש גבעת זאב - ירושלים, להגיע לצומת עופר, לעבור ולנסוע שמאלה.

אורי מקלב: יתכן שהם יעדיפו לקחת את הציר המקל.

אורי מקלב: אתה מקל עומסים ואתה קצת מווסת.

אורי מקלב: מי כמוך משרד התחבורה יודע שיש חשיבות גדולה מאוד להקל על העומסים בבוקר.

אורי מקלב: אני אומר אדוני היושב ראש שגם הספירה של היום היא עדיין לא האינדיקציה האמיתית כי אם תהייה יציאה ישירה לתל אביב, גם אלה שגרים בגבעת זאב, לאו דווקא מאגן איילות יעדיפו לנסוע משם ישירות לתל אביב.

אורי מקלב: אני רוצה לומר מעבר לברכות על הפתיחה, באמת היה כאן שילוב גם של המועצה וגם של משרד הביטחון.

אורי מקלב: עשו כאן עבודה טובה ומהירה.

אורי מקלב: אדוני היושב הברכות מגיעות לך בקטע הזה שבמשמרת שלך הדברים הטובים נופלים ויש סיכום ויש תכלית לישיבות.

אורי מקלב: אבל דע לך שיש כבר התעניינות גדולה מאוד, כך מסרו לי אנשי אגן איילות לרכישת בתים במקום, אנשים באים ומתעניינים.

יוסי אברהמי: אין ספק, יש עכשיו תאוצה בכל נושא של אגן איילות.

אורי מקלב: חלק משיקולו של אדם לגור במקום הם דרכי הגישה והיציאה.

אורי מקלב: יכול להיות שמגיעים אחוזים מהיזמים, אבל בזה לא נתערב.

יריב לוין: תן להם אחוזים מוגברים בכביש 45.

ישראל אפריאט: לגבי השלב של "עוד חצי", תבדוק את החלק הסטטוטורי של הכביש כי אם אין התכנות לביצוע כי זו אדמה בעייתית, אומנם קיים שביל, אבל זה שטח של מישהו, כלומר הכביש נפרץ שלא על פי הכללים, תבדוק את הדבר הזה ואם יש התכנות אפשר על מה לדבר.

ישראל אפריאט: אם אין התכנות, חבל שאנחנו סתם נבזבז משאבים.

יוסי אברהמי: אני רוצה לעדכן, שהכביש נפרץ על דעת משרד השיכון, מנהל המחוז משה מרחביה.

יוסי אברהמי: כלומר יש את כל הנתונים מבחינת הכביש, גם סטטוטורית, זה המידע שקיבלתי ממשרד השיכון.

יוסי אברהמי: מפקד המחוז גם בשיחה וגם סגן מפקד המחוז דיבר איתי, הם מבחינתם מוכנים לאשר את הפתיחה של הכביש.

יוסי אברהמי: המפתח נמצא כרגע אצלך ישראל, כמובן בעקבות בדיקות שאתם ואנחנו נערוך לגבי הסטטוטוריות.

יריב לוין: מה נדרש כדי לגמור את זה הלכה למעשה?

ישראל אפריאט: להתחיל לבדוק את סטאטוס הכביש.

מרינה סולודקין: מי צריך לבדוק?

יריב לוין: בהנחה, שהתגברנו על המסמכים ונניח שאתה מקבל מחר מהמועצה אישור.

ישראל אפריאט: המועצה פונה למינהל האזרחי.

יריב לוין: לא חשוב, נעשה התהליך הזה, מה מעבר לזה צריך לעשות בשטח?

יריב לוין: נניח שמחר מישהו נותן לך אישור שהכל מסודר, מה יש לעשות מבחינה מעשית?

ישראל אפריאט: התהליך לבניית כביש במדינת ישראל קשור למע"צ, משרד התחבורה ומשרד האוצר.

ישראל אפריאט: אחרי שעורכים בדיקת כדאיות כלכלית והיה ומוצאים שהכביש כדאי מבחינת השקעה, זה אומר שאם אומדן הכביש הוא 20 מיליון שקל, כביש נבנה ל- 15 שנה, אם הכביש אחרי 15 שנה מחזיר למדינה את ההשקעה, בדרך כלל מאשרים אותו.

ישראל אפריאט: היה ולא, אז מודיעים לא.

יריב לוין: מה נשאר מבחינת השקעה?

יריב לוין: הרי אחרי שפרצו את הדרך מבחינת פרופורציה מה נשאר ביחס למה שכבר הושקע, כמה נשאר להשקיע כדי לסיים אותו ברמה שניתן להשתמש בו.

יריב לוין: מישהו יודע להגיד?

ישראל אפריאט: ניתן לענות רק אחרי שעושים תכנון מפורט.

ישראל אפריאט: בשלב שיכולים לעשות כתב כמויות ניתן לדעת אומדני עלויות.

יריב לוין: אני לא תופס אותך במילה, אבל עד היום הושקע בכביש הזה איזה שיעור, 60% ממה שהיה צריך, 20%?

ישראל אפריאט: אף אחד לא יכול לומר את זה.

ישראל אפריאט: אני לא יודע, לא קיבלתי נתונים ואני לא יכול להגיד.

יוסי אברהמי: אני יכול לומר, זה לא איזה שביל שנפרץ בדרך עפר ואנשים נוסעים.

יוסי אברהמי: זה כביש סלול.

יוסי אברהמי: משרד השיכון אמרו לי שצריך בסך הכלל תמרור, יש שוליים, יש אבני סף, יש כביש, הכביש קיים.

דוד אזולאי: אדוני יושב ראש המועצה, אני מציע לך שאתה תבדוק את הנתונים, מול משרד הבינוי והשיכון ומול משרד התחבורה.

דוד אזולאי: אנחנו נעמוד לרשותך בעניין הזה, נכון שהקצבנו לנושא הזה חצי שנה, אבל אם תמצא לנכון - - - -

יוסי אברהמי: סליחה אדוני היושב ראש, זה הרבה זמן, כי לזכותכם יאמר, ואני אומר את זה בפה מלא, כשלקחתם ונתתם לנו חודש וחצי ועוד חודש וחצי העניין נפתר.

יוסי אברהמי: אני לא האמנתי שזה היה כל כך מהר.

יוסי אברהמי: אני חושב שלוח הזמנים שאתה תקבע יהיה מאוד משמעותי מבחינתי כי ברגע שאתה אומר חצי שנה, אז הדברים נמרחים.

דוד אזולאי: אנחנו יוצאים עוד מעט לפגרה ויש לנו בערך עוד חודש עבודה.

דוד אזולאי: בוא נקבע, שמיד לאחר הפגרה הנושא הזה ייבדק מולך לפני הישיבה.

דוד אזולאי: תעדכן אותנו.

דוד אזולאי: אדוני ראש המועצה, אנחנו מיד לאחר הפגרה נבקש את מנהלת הוועדה לקבל ממך עדכונים, בהתאם לעדכונים אנחנו נחליט אם לקיים ישיבה או לתת אורכה נוספת.

ישראל אפריאט: אני רק רוצה להשלים.

ישראל אפריאט: הריבון ביהודה ושומרון זה המינהל האזרחי והייתי מבקש שמי שייתן את הנתונים לגבי סטאטוס הכביש, אם הוא בוצע בצורה סטטוטורית - - - -

דוד אזולאי: אני סומך על ראש המועצה ואני מאמין שגם אתה, הוא ייעזר בך ואתה תעזור לו ותמצאו יחד את הדרך להציג את הנתונים בפני הוועדה.

יריב לוין: הערה נוספת, את תהליך המצאת האישורים הרי אפשר לעשות באופן מהיר מאוד, בהנחה שאתה תקבל, אם לא קיבלת לא קיבלת, אבל בהנחה שקיבלת אני מציע שתהייה הסכמה שברגע שאתה מקבל אותם, אתה מהצד שלך תכין הערכה כמה עולה להשלים את הכביש.

יריב לוין: למיטב הבנתי באופן יחסי למה שכבר הושקע זה מעט.

יריב לוין: הרי רוב ההשקעה נעשתה שם.

יריב לוין: מדובר במשהו שהוא לא לפרוץ את הדרך.

ישראל אפריאט: כבוד חבר הכנסת, אני לא נערכתי לכביש הזה ואני לא רוצה ליפול בלשוני, אני לא רוצה להטעות.

יריב לוין: אני אגיד לך לאן חותר.

יריב לוין: בהנחה שאתה תקבל את מה שאתה צריך כדי לראות שאתה לא מבזבז את הזמן והעסק הוא מסודר.

יריב לוין: אנחנו אחר כך נעמוד במצב שנצטרך לדעת מבחינתך, כמה זה עולה כדי שנוכל לרוץ למשרדי הממשלה המתאימים ולהביא אותם לכאן, לאגם את המשאבים כדי לסיים ולהוציא את הכסף הזה.

יריב לוין: אני מניח שזה לא יהיה בשמיים כי לא נראה לי שמדובר בסכומי עתק ביחס למה שכבר הושקע שם.

דוד אזולאי: בהתחשב בעובדה, את מי זה משרת.

יריב לוין: לכן אני לא רוצה שלא נעמוד במצב, בהנחה שתקבל את החומר תוך חודש, אז נמתין כחודשיים כדי לבקש להתחיל.

יריב לוין: הרי בלי שנדע כמה זה עולה לא נוכל להתקדם.

ישראל אפריאט: אוכל לתת הערכה ולא אומדן, כי האומדן הוא אחרי - - -

יריב לוין: כן, הרי זה ברור לגמרי, לא תופסים אותך על השקל.

דוד אזולאי: תודה לך אדוני.

דוד אזולאי: חברת הכנסת מרינה סולודקין, בבקשה.

מרינה סולודקין: אדוני היושב ראש, אני מרגישה משום מה, שבמשרד התחבורה לא רוצים לעסוק בנושא.

מרינה סולודקין: שואלים שאלות של 'מי יבדוק, מי יעשה'.

מרינה סולודקין: אתם לא צד?

ישראל אפריאט: אני אעדכן אותך, אומרים 'ביהודה ושומרון נעשה בשנה האחרונה מה שלא נעשה עשרים שנה'.

ישראל אפריאט: אני פשוט לא רוצה להטעות את חברי הכנסת, אני שואל מהו הסטאטוס קיים, ואם אני לא יודע אני לא יכול לומר משהו שאני לא יודע.

ישראל אפריאט: אני לא רוצה להטעות אתכם.

ישראל אפריאט: אני לא הייתי מוכן במידע על הכביש הזה, לא בדקתי אותו סטטוטורית, לא יודע מה המצב שלו.

מרינה סולודקין: אני לא סיימתי.

מרינה סולודקין: אני רוצה שבהמלצות של הישיבה שלנו למשרד התחבורה לציין בצורה מאוד מאוד נחרצת שאנחנו רוצים להקל את מצבם של התושבים של גבעת זאב והסביבה, כמובן שאחרי הפגרה לקיים ישיבה.

מרינה סולודקין: אנחנו לא מבינים את האדישות של משרד התחבורה, בנושא כל כך חשוב.

יריב לוין: אם אני צריך להיות הסנגור של המשרד.

יריב לוין: שר התחבורה עשה מהפך אדיר בכבישים - שר התחבורה עצמו ביהודה ושומרון בשלוש האחרונות, לא רק שאין אדישות, אלא להפך, ישנן הרבה בעיות.

יריב לוין: המשרד ירש מציאות איומה ונוראה והעובדה שמהישיבה הקודמת נעשתה כאן עבודה.

יריב לוין: אנחנו צריכים להיות גם הגונים.

יריב לוין: התקדמו הדברים וצריך להמשיך לבקש להתקדם באותו מתווה ולסיים את העניין.

אורי מקלב: אדוני היושב, לפני שאנחנו מברכים על המוגמר בעניין המחסום הזה, אנחנו באמת מברכים את כולם ואני לא אחזור על זה.

אורי מקלב: היום המחסום פתוח, לפי מה שאני יודע, מהשעה 06:00 עד 19:00.

אורי מקלב: זה פתוח רק לתושבי המקום.

אורי מקלב: אנחנו צריכים לשאוף, אנחנו צריכים לדעת שעדיין אין לנוח על זרי הדפנה, אנחנו צריכים לשאוף ליותר שעות ובמיוחד על הרחבת הכניסה ליותר אנשים.

אורי מקלב: בסופו של דבר מי שנותן שירותים לאותה שכונה וגם המבקרים עדיין צריכים לעשות את כל הסיבוב.

אורי מקלב: כשכבר משקיעים בעניין כזה, הבנו שבשלב הראשון זה מה שצריך להיות, אבל עם הבדיקות שלכם צריך להתקדם.

אורי מקלב: המטרה והיעד צריכים להיות פתיחת המחסום ליותר שעות וליותר אנשים.

דוד אזולאי: יש איזו סיבה שהמחסום פתוח עד השעה 19:00 בלבד ורק לתושבי המקום?

קריאה: זו הייתה הבקשה של המועצה.

קריאה: .

יוסי אברהמי: ביקשנו בזמנו לפתוח את השער, כרגע המצב הוא עומס התנועה, אנחנו עושים סקר כדי לראות כמה.

יוסי אברהמי: המועצה מממנת את זה, זה עול תקציבי לא קטן עלינו.

אורי מקלב: המדבקות הן רק לשכונה והן מסיבות ביטחוניות.

יוסי אברהמי: מסיבות ביטחוניות, זה מה שהציב לנו מפקד המחוז.

אורי מקלב: כל כוח האדם במקום, הוא רק לאלה שיש להם מדבקות, כלומר שמכירים אותם.

דוד אזולאי: אם היו מגדילים את כוח האדם, היה אפשר לפתוח את זה לכלל האוכלוסייה?

יוסי אברהמי: ל- 24 שעות לכלל האוכלוסייה.

דוד אזולאי: אני חושב שזה השלב הבא שצריך לחשוב עליו.

דוד אזולאי: אי אפשר להטיל את העומס התקציבי על הרשות המקומית, זה לא צודק.

דוד אזולאי: המועצה לא חייבת לממן אזרחים אחרים.

דוד אזולאי: ברשותכם אני עובר לנושא השני – שיפורים בכביש 443.

דוד אזולאי: תפקידנו לא רק לבקר אלא גם להגיד מילה טובה.

דוד אזולאי: אני חושב שמאז הדיון האחרון, אני בעצמי נוסע לפחות שלוש-ארבע פעמים בשבוע בכביש הזה.

דוד אזולאי: אין ספק שיש שיפור משמעותי.

דוד אזולאי: אני בטוח שחבריי מסכימים איתי על כך.

דוד אזולאי: על כך אתם ראויים לתודה ולהערכה.

דוד אזולאי: יש כאן נתון שקיבלתי מהמשרד לביטחון פנים ואני אבקש את התייחסות לנתון לגבי מעבר עופר.

דוד אזולאי: מעבר עופר בעל שלושה נתיבים, עם חמישה עשר מאבטחים, חמישה שוטרי מג"ב, ושישה עשר אנשי המשטרה הצבאית – סה"כ שלושים ושישה איש.

דוד אזולאי: מצד שני בסעיף 4, הדרישה היא לתגבר את המאבטחים מחמישה עשר לעשרים מאבטחים, להוריד את שוטרי המג"ב ובמקום שישה עשר אנשי המשטרה הצבאית מבקשים רק שניים עשר, סה"כ שלושים ושניים איש והעלויות הן הרבה יותר גבוהות.

דוד אזולאי: מה הסיבה לכך?

דוד אזולאי: במיוחד לאור העבודה, שבשבוע שעבר העברנו הצעת חוק שאומרת, שהמשטרה יכולה לקבל כוח אדם מהצבא.

דוד אזולאי: לא ברור לי, האם ניתן לתגבר והאם כתוצאה מכך נוכל לפתוח נתיב נוסף במחסום עם אותן העלויות.

דוד אזולאי: לא ברור לי, מדוע היה צורך בקיצוץ.

ריכאד חרב: בדיון הקודם, סגן מחוז ירושלים התבקש להציג נתונים לגבי משמעות הפתיחה של שישה נתיבים במעבר עופר.

ריכאד חרב: כידוע לכם אנחנו בעוטף ירושלים מפעילים 17 מעברים ומחסומים.

ריכאד חרב: כמובן שלכל מעבר ומחסום יש את המורכבות ואת הייחודיות שלו.

ריכאד חרב: להפעיל מעברים צריך משאבים.

ריכאד חרב: הבעיה המרכזית כאן היא המשאבים.

ריכאד חרב: בכדי לפתוח נתיבים נוספים צריך כוח אדם.

ריכאד חרב: כרגע אין לנו ולכן אנחנו במחוז ירושלים עושים בתקופה האחרונה עבודת מטה נרחבת כדי לבצע התאמות בכל המעברים של עוטף ירושלים ביניהם מחסום 443.

ריכאד חרב: על פניו, ניתן לראות שבתקופה האחרונה יש שיפור ניכר בכל המעברים.

ריכאד חרב: אנחנו מקפידים בשעות העומס, גם בבוקר וגם בערב ומוצאי שבת, שיהיה קצין שיפקד על המעבר כדי להקל.

ריכאד חרב: דיברתי על ביצוע התאמות, כמובן שזה כפוף להערכות מצב, מידעים שיכנסו וכדומה.

ריכאד חרב: אני מאמין שעבודת המטה תוך חודש תסתיים ובין היתר אולי נוכל לפתוח נתיב רביעי או חמישי.

ריכאד חרב: כמובן שזה יהיה מותאם לשעות העומס.

ריכאד חרב: לא תהייה פתיחה של נתיב נוסף לאורך כל היום אלא רק בשעות הבוקר המוקדמות, שעות הערב ובמוצאי שבת.

ריכאד חרב: כאמור, הבעיה המרכזית היא המשאבים.

דוד אזולאי: לאדוני יש את המכתב של השר לביטחון פנים?

ריכאד חרב: לא.

ריכאד חרב: אני מחזיק במכתבו של סגן מחוז ירושלים.

דוד אזולאי: אני מציע שאולי תראה את המכתב הזה.

דוד אזולאי: אני מסב את תשומת לך לסעיף 3.4 במכתבו של השר לביטחון פנים.

דוד אזולאי: משום מה אני לא רואה כאן, נעזוב את העלויות שאדוני מדבר עליהן, אבל במצב הקיים היום אתה יכול לפתור בעצם את הבעיה.

דוד אזולאי: משום מה, אומר לנו השר כאן, שים לב לסעיף 4 במכתבו, הוא כותב שמקום חמישה עשר שוטרים צבאיים יהיו שניים עשר.

דוד אזולאי: במקום זה הוא להגדיל את מספר המאבטחים שעולים כסף, הוא הגדיל את מספרם מחמישה עשר לעשרים.

ריכאד חרב: שניים עשר החיילים, זה למשמרת אחת.

ריכאד חרב: כלומר, המשמעות כאן היא כפולה.

דוד אזולאי: היו שישה עשר.

ריכאד חרב: לא.

ריכאד חרב: שישה עשר לסדר הכוחות הנוכחי, שמדבר על 24 שעות לשלושה נתיבים.

ריכאד חרב: כדי לפתוח שישה נתיבים, אתה צריך שישה עשר חיילים למשמרת אחת.

דוד אזולאי: אבל אתה גם לא פותח.

דוד אזולאי: אתה אומר בעצמך שכדי לפתוח - - -

ריכאד חרב: היום כדי לפתוח שישה נתיבים - - -

דוד אזולאי: לא כל היום, רק בשעות הלחץ.

ריכאד חרב: המשמעות היא, שאני צריך לוותר על בידוק ברמה מסוימת.

יריב לוין: אני לא מצליח להבין את הנתונים שאתם כותבים.

יריב לוין: אתם אומרים שהיום המצב הקיים הוא שלושה נתיבים, זה מצריך חמישה שוטרי מג"ב, שישה עשר חיילים של המשטרה צבאית וחמישה עשר מאבטחים".

יריב לוין: אם אני מבין נכון, בעצם צריך עשרים ואחד מאבטחים כדי לתפעל את המצב הקיים.

יריב לוין: כלומר אתם עובדים במינוס שישה אנשים כבר במצב הנוכחי?

ריכאד חרב: אמת.

יריב לוין: אחר כך אני רואה, שכדי להכפיל את מספר הנתיבים, בשורה התחתונה אני צריך פחות אנשים?

דוד אזולאי: שלושים ושניים איש.

יריב לוין: איך זה מסתדר?

יריב לוין: אני הייתי מצפה שאם זה המצב - - -

ריכאד חרב: מה שדיברת, זה בעצם למעברים נוספים.

ריכאד חרב: כיד לתגבר את המעבר זה יהיה על חשבון מעברים אחרים.

יריב לוין: לא.

יריב לוין: אני רוצה לשאול שאלה פשוטה, אולי זה כתוב פה ואני לא מצליח לראות.

יריב לוין: אם אני מבין נכון, לא מעניין אותי מה יש במקומות אחרים.

יריב לוין: אני כדי להפעיל שלושה נתיבים במעבר עופר צריך: חמישה שוטרי מג"ב שיש לי, שישה עשר חיילי משטרה צבאית שיש לי ועשרים מאבטחים שמתוכם יש כרגע חמישה עשר, זאת כדי לפעול במצב אופטימאלי בשלושה מעברים.

יריב לוין: זה מה שכתוב כאן?

יריב לוין: את זה אני מבין.

יריב לוין: אני מניח שאם רוצים לפתוח שישה נתיבים, אני לא יודע אם המספרים צריכים להיות כפולים, אבל זה צריך להיות קרוב לכפול.

יריב לוין: לעומת זאת כשאני מסתכל אני רואה שבשביל שישה נתיבים קודם כל מספר האנשים הכולל צריך להיות פחות – שלושים ושניים במקום שלושים ושישה, נעלמו מהתמונה שוטרי מג"ב בכלל ולעומת הזאת צריך שניים עשר חיילים במקום שישה עשר ותוספת של חמישה מאבטחים, אגב גם זה פחות מאשר הפער של השישה שאתם טוענים שיש לכם בפתיחה של שלושה נתיבים.

יריב לוין: בטוח שזה לא יכול להיות.

ריכאד חרב: בסעיף 4 כתוב: "...

ריכאד חרב: השלמה למקורות הקיימים...".

ריכאד חרב: זאת אומרת, שבנוסף לסד"כ צריך להוסיף עוד שניים עשר חיילים - - -

דוד אזולאי: סליחה, אני מתייחס ככתבו וכלשונו.

ריכאד חרב: בסעיף 4 כתוב: "...

ריכאד חרב: ודרישות ההשלמה למקורות הקיימים...".

יריב לוין: תסביר לי בבקשה למה - - -

ריכאד חרב: מבחינת סד"כ מג"ב לא משתנה, גם כך המג"ב הוא מפקדים, כלומר המפקד נשאר בין אם לפקד על שלושה או שישה הוא נשאר אותו מפקד.

יריב לוין: בעשרים ואחד, אתה כולל את השישה שאתה מבקש להוסיף לשלושת הנתיבים במצב הקיים.

שלומית אבינוח: שישים וארבעה, זה מה שרוצים, שלושים ושניים.

שלומית אבינוח: רוצים בסך הכל שיהיו שישים ושמונה?

שלומית אבינוח: שלושים ושש ושלושים ושתיים?

שלומית אבינוח: זה מה שאתה כותב.

שלומית אבינוח: זה לא מה שכתוב.

ריכאד חרב: כתוב בסעיף 4 במפורש "דרישות השלמה למקורות הקיימים" בנוסף לסעיף 3 צריך להוסיף עוד שניים עשר חיילים ועוד עשרים מאבטחים.

דוד אזולאי: סליחה, תסתכל בסעיף 4 שאומר "דרישות להשלמה למקורות הקיימים" כלומר לקיימים, ,ושניים עשר חיילי משטרה צבאית ועשרים מאבטחים, שבעה עשר וכדומה.

דוד אזולאי: כלומר אם אני משווה את זה לקיים הרי שיש כאן ירידה במספר כוח האדם משלושים ושישה לשלושים ושניים.

ריכאד חרב: לא ירידה.

ריכאד חרב: זה אולי עניין של ניסוח, מדובר על השלמה למקורות הקיימים.

ריכאד חרב: היום כדי לפתוח עוד שלושה נתיבים אני צריך עוד שניים עשר חיילים.

יריב לוין: על מה מדובר כאן?

יריב לוין: המספרים האלה מתייחסים למה?

יריב לוין: ליום, משמרת, לשעה?

ריכאד חרב: למשמרת.

ריכאד חרב: אם צריך לפתוח משמרת שלמה, מדובר על שניים עשר - - -

דוד אזולאי: משמרת שלמה לשלושה נתיבים נוספים?

יריב לוין: אני לא מצליח להבין, לצורך העניין, למשמרת אחת בשלושה נתיבים אני צריך עשרים ואחד מאבטחים פלוס - - -

ריכאד חרב: לא.

ריכאד חרב: העשרים ואחד זה לא למשמרת אחת.

ריכאד חרב: העשרים ואחד הם ליממה שלמה – 24 שעות.

יריב לוין: ליממה, לא למשמרת?

ריכאד חרב: ליממה.

אורי מקלב: אנחנו לא ביקשנו שלושה נתיבים ל- 24 שעות.

דוד אזולאי: יש כאן איזה נתון לא ברור, או שיש כאן איזו הטעייה.

יריב לוין: אנחנו רוצים לדעת בשורה התחתונה, הרי ישנן שעות עומס מסוימות שכולנו יודעים מהן.

יריב לוין: הן לא 24 שעות – הן הרבה פחות.

יריב לוין: מה נדרש נקודתית כדי לתגבר את זה?

יריב לוין: אגב, זה לא חייב לקפוץ משלושה לשישה, יכול להיות שתפתח רק ארבעה נתיבים וזה יפתור לך את הבעיה.

ריכאד חרב: זה מוסיף לכל נתיב - - -

יריב לוין: איפה הנתון הזה?

דוד אזולאי: סליחה, אני רוצה להיות ממוקד.

דוד אזולאי: אני רוצה לומר לך שכדי לקבל את התשובה הזאת לקח הרבה מאוד זמן – חודשיים ובסוף היא לא ברורה.

דוד אזולאי: חודשיים עד שקיבלנו את התשובה.

ריכאד חרב: מפקד המחוז, התחייב בוועדה הקודמת ומיד התייחסנו לנתונים.

שלומית אבינוח: קיבלנו את זה אתמול בצהריים, אחרי הרבה שיחות.

דוד אזולאי: רק אתמול קיבלנו אותם, אנחנו שמים את זה בפניכם ולכן גם לא הועברו אליך קודם לכן.

דוד אזולאי: עזוב לרגע את המכתב.

דוד אזולאי: שואלים כאן חברי הכנסת שאלה אחת ואנחנו מבקשים תשובה עליה.

דוד אזולאי: הרי כדי לפתוח נתיב נוסף, אתה לא פותח אותו 24 שעות אלא פותח אותו רק בשעות הלחץ.

דוד אזולאי: תגיד מה צריך לפתוח נתיב בשעות הלחץ?

דוד אזולאי: כמה כוח אדם דרוש כדי לפתוח נתיב אחד נוסף?

דוד אזולאי: אנחנו נעשה את המכפלות.

ריכאד חרב: פלוס שלושה אנשים.

דוד אזולאי: כל נתיב תוספת של שלושה אנשים שזה אומר לשעות הלחץ בלבד, שש שעות פחות או יותר?

ריכאד חרב: שלוש שעות בבוקר, שלוש שעות אחר הצהריים.

דוד אזולאי: זה מה שאני אומר, שש שעות במשך היום שזה לבוקר, צהריים.

דוד אזולאי: יש לנו בסך הכל תוספת של שלושה תקנים.

ריכאד חרב: שישה חיילים ועוד שלושה מאבטחים, כדי לפתוח עוד שלושה נתיבים.

יריב לוין: לא.

יריב לוין: נתיב אחד.

ריכאד חרב: לנתיב אחד, שלושה איש אדוני.

יוסי אברהמי: ברשותך אדוני, אני רוצה להבין, בפועל יש כאן איזו הטעייה לפחות מהנתונים - - -

דוד אזולאי: גם מהמכתב של השר לביטחון פנים, הדברים לא ברורים.

דוד אזולאי: מישהו מוכן להסביר את הדברים?

דוד אזולאי: אני אשמח לשמוע.

יוסי אברהמי: אדוני, אני רוצה להבין בצורה מאוד ברורה, כמה נתיבים פתוחים כרגע בפועל?

ריכאד חרב: שלושה.

יוסי אברהמי: לא.

ריכאד חרב: לפעמים שניים.

יוסי אברהמי: מידע אישי שלי, גם מאופן אישי בנסיעה - - -

ריכאד חרב: אני מזמין את הפורום הזה - - -

יוסי אברהמי: אני חזרתי אתמול אחר הצהריים בשעות העומס, אני אומר לך שאני באופן אישי ואני לא מדבר על נתונים של התושבים שלי שמגיעים אלי, נסעתי בשעות העומס חזרתי, היו שני מסלולים פתוחים – בוודאות.

יוסי אברהמי: זה היה בשעות אחר הצהריים.

יוסי אברהמי: אני חזרתי בשעה 18:00 היו שני נתיבים פתוחים.

יוסי אברהמי: השאלה איך מנתבים, האם מנתיבים שניים או שלושה נתיבים?

יוסי אברהמי: זה הבדל מהותי כרגע ביחס למה שאתם נותנים.

יוסי אברהמי: אם בפועל 24 שעות פתוחים שלושה נתיבים זה נתון אחר, אם שני נתיבים זה נתון אחר.

יוסי אברהמי: אני לא מבין.

דוד אזולאי: אדוני, הדרישה פשוטה.

דוד אזולאי: אדוני גם יודע ואנחנו לא מחדשים כאן חידושים.

דוד אזולאי: במצב הנורמאלי, בדרך כלל פתוחים בין שנים לשלושה נתיבים שזה לא בשעות לחץ.

דוד אזולאי: אני לא זוכר יותר משלושה נתיבים פתוחים.

דוד אזולאי: אני לא זוכר דבר כזה ואני מוכן לעשות איתך ניסיון - - -

ריכאד חרב: אמרתי, שלושה נתיבים.

דוד אזולאי: בסדר.

דוד אזולאי: הדרישה שבשעות הלחץ לפתוח לפחות עוד שני נתיבים נוספים, זה אומר שש שעות.

דוד אזולאי: אנחנו מבקשים לקבל נתון של כמה זה אמור לעלות, זאת הדרישה של הוועדה.

שלומית אבינוח: כמה כוח אדם.

יריב לוין: אגב, לא רק שם אלא גם בכניסה לגבעת זאב, כמה זה עולה?

יריב לוין: בסוף ננסה בכוחותינו הדלים, להתמודד אחר כך עם העניין הזה.

יריב לוין: ראשית, שנבין במה מדובר ומהי העלות - - -

יעקב כץ: מדינת ישראל, היה ויש לה שישה נתיבים, היא חייבת לפתוח את כל הנתיבים, יהיה חוק.

דוד אזולאי: חבר הכנסת יעקב כץ, למה ללכת לחקיקה אם אני יכול לפתור - - -

יעקב כץ: חבר הכנסת דוד אזולאי ידידי היושב ראש, הרי היינו בזמנו נגד העסק הזה וטענו שזה מה שהוא יגרום, אם מישהו זוכר את ההחלטה של בית המשפט העליון שהחליט לפתוח את זה לנסיעה של תושבים מקומיים, אז אמרנו שזה מה שיקרה, להפוך נתיב מרכזי לנתיב בעייתי.

יעקב כץ: אמרו שיפתחו שישה נתיבים – זאת הייתה התשובה.

יעקב כץ: אם אתה תאמר לו 'יושבים כאן חברי כנסת, אנחנו נחוקק חוק שאומר שבכביש הזה, אם יש בו שישה נתיבים, חייבים לפתוח את כל ששת הנתיבים'.

יעקב כץ: אם זה יהיה חוק זה חייב אותם.

יעקב כץ: אם אתם לא רוצים שיהיה חוק כזה - - -

יריב לוין: חבר הכנסת יעקב כץ, אני אגיד לך מה יקרה.

יריב לוין: במעלה אדומים הפקק יהיה פי שתיים.

יריב לוין: הבעיה היא בעיית כסף, להם אין בעיה, העניין בסוף הוא עניין של כסף.

יריב לוין: הרי כולם יודעים את זה.

יעקב כץ: יחייבו אותו לפתוח - - -

יריב לוין: כדי שאנחנו נדע איפה ללחוץ על מנת שיתנו את הכסף בין אם במשרד לביטחון פנים, בין אם זה באוצר, בין אם זה משרד הביטחון או במקום אחר, אנחנו צריכים להבין על מה מדובר.

יריב לוין: יכול להיות שמדובר על פרויקט מטורף בסכומי עתק, ויכול להיות שכמו שנדמה לי שמדובר בסכומים שהם לא בשמיים ואפשר לדאוג - - -

יעקב כץ: ואם יהיו שלושה נתיבים פתוחים, בכמה זה יצמצם?

יריב לוין: לתת את התגבור במקום שצריך.

יריב לוין: לכן אנחנו צריכים לדעת את הדברים הבאים שהם מאוד מאוד פשוטים.

יריב לוין: אחד – מה נעשה כרגע בשטח?

יריב לוין: כלומר, בכמה משעות היום יהיו שני נתיבים ובכמה משעות היום יהיו שלושה נתיבים.

יריב לוין: שניים – במה כרוך להפעיל נתיב נוסף לפרק זמן של שש שעות, כמה זה עולה?

יריב לוין: מה שעולה שם זה עולה גם בכניסה מאגן איילות והוא עולה בכל מקום, הכל אותו דבר.

יריב לוין: אז נוכל לדעת ולנסות לראות איך אנחנו סוגרים את הקצוות האלה.

יריב לוין: עם המסמך הזה אנחנו לא יכולים לעשות כלום.

דוד אזולאי: צריכים את הנתון הפשוט הזה.

דוד אזולאי: הרי כאן סביב השולחן הזה אין ויכוח שיש שעות לחץ ושבשעות הלחץ צריך לפתוח שני נתיבים נוספים, על זה אין ויכוח.

יעקב כץ: מה יפתח את כל ששת נתיבים בלי אבטחה בכלל?

ריכאד חרב: אז בוא נוריד את המחסום.

יעקב כץ: נניח שהמחסום הזה קיים, עשיתם שישה נתיבים, מה יפתח את כולם?

ריכאד חרב: אנחנו אחראים על בטחון.

יעקב כץ: לא.

יעקב כץ: מה יפתח את הכל בלי אבטחה בכלל?

יעקב כץ: מה אני צריך לסגור כדי לפתוח בלי אבטחה, שזה יהיה כמו כביש תל אביב?

דוד אזולאי: מטעמי בטחון, אתה לא יכול לעשות את זה.

אורי מקלב: בלי החלטת בג"צ, אין על מה לדבר.

דוד אזולאי: במיוחד אם הולכים לפתוח את הכביש לכל האוכלוסיות.

אורי מקלב: חבר הכנסת יעקב כץ, צריך לדעת שהיו מחסומים שהיו פזורים גם ברמות - - -

דוד אזולאי: רבותיי, בבקשה אני רוצה להמשיך.

ריכאד חרב: אני חייב תשובה - - - -

אורי מקלב: סליחה, לפני שאתה נותן תשובה, תן לי תשובה כוללת.

אורי מקלב: אמר חבר הכנסת יריב לוין ואדוני היושב ראש, אין ספק שהשיפור שחל בשעות הבוקר מובהק.

אורי מקלב: ראינו שברגע ששלושה נתיבים פתוחים באופן קבוע זה נתן את המענה.

אורי מקלב: אנחנו רואים שהיום המצב הרבה יותר טוב, יכול להיות שצריך לבדוק פתיחה של ארבעה נתיבים.

אורי מקלב: כאשר באופן קבוע יש שלושה המצב הוא הרבה יותר טוב.

אורי מקלב: אנחנו לא דיברנו רק על עצם המסלול עצמו אלא גם על ההתייחסות של הבודקים שתהייה רצינית יותר.

אורי מקלב: כשאתה מגיע למקום אתה רואה קצת קלות דעת ודיבורים, לדעתי מאז הועברו הנחיות בהתאם ויש שיפור, יש ריכוז במאמץ לבדוק את האנשים.

אורי מקלב: אחר הצהריים, ואמרו גם הנמצאים כאן, וגם ממה שהגיע אלינו ולוועדה, אחר הצהריים ישנם עומסים, יש שוב תלונות על עומסים.

אורי מקלב: מתברר שבשעות האלה אין שלושה נתיבים אלא רק שניים.

אורי מקלב: אין ספק שכל מסלול שנפתח מוריד את הלחץ.

אורי מקלב: הנתון שמבקשים חברי הכנסת לדעת היא מהי העלות לעניין הזה.

אורי מקלב: אדוני היושב ראש, אני רוצה לומר לך שבתקופה האחרונה אני מקבל תלונות, אולי גם אתם נתקלים בזה, שבכביש בגין יש לחצים מאוד גדולים מה שלא היה בתקופות האחרות.

אורי מקלב: יש לחצים בכביש בגין כהמשך לכביש 443, יש עומסים ותנועה רבה.

אורי מקלב: שאלתי את העירייה והם לא יודעים את הסיבות.

אורי מקלב: צריך לבדוק.

אורי מקלב: יכול להיות שברגע שהמחסום טוב יותר ויש זרימה שוטפת זה משפיע על כביש בגין.

אורי מקלב: יכול להיות שהמחסום הוא זה שעצר את העומס בכביש בגין.

יעקב כץ: רד לאילת ותראה כמה מכוניות נפרקות שם כל יום.

יעקב כץ: מה הפלא?

יעקב כץ: יש תוספת של אלפי כלי רכב.

אורי מקלב: ביקשתי גם לשאול ואולי בהמשך לדבריו של חבר הכנסת יעקב כץ, כמה מכוניות פלשתינאיות עולות על כביש 443, אם יש לכם את הנתונים מאז כשנה כשיש החלטה - - -

ריכאד חרב: כמעט ולא עולים, ממש כלי רכב בודדים.

אורי מקלב: טוב לראות את החלטת בג"צ עם המשמעויות הכספיות והשינויים ומה זה הטיל על תושבי מדינת ישראל.

אורי מקלב: אני לא נתקלתי - - - -

דוד אזולאי: אם לשפוט על פי הניסיון שלי מהנסיעה, אני לא נתקלתי, לא נוסעים על הכביש.

יוסי אברהמי: זה נשמע לי הזוי ואבסורד, שכביש כניסה לירושלים, כביש מרכזי במדינת ישראל, עליו אנחנו אמורים בכלל להתווכח כדי לפתוח נתיב נוסף.

יוסי אברהמי: תבינו על מה אנחנו מדברים, גבעת זאב בכלל לא בתמונה.

יוסי אברהמי: על הכניסה הראשית לירושלים עם מאות אלפי כלי רכב אנחנו מתווכחים על נתיב או שניים.

יוסי אברהמי: זה נשמע הזוי.

דוד אזולאי: יוסי אברהמי, לצערי הרב אתה צודק, אתה יודע שאנחנו לא יכולים לקחת על עצמנו את האחריות על נושא הביטחון.

יוסי אברהמי: אין ויכוח על הביטחון.

דוד אזולאי: הקוד הוא נושא הביטחון, כשאומרים לך את הקוד הזה אז אתה אומר בסדר.

דוד אזולאי: אנחנו דורשים לפתוח עוד שני נתיבים.

דוד אזולאי: הנושא המתבקש על ידי חברי הכנסת לתת לנו את סכום העלויות, כמה עולה לפתוח כל נתיב למשך עוד שש שעות ביממה, שלוש שעות בבוקר ושלוש שעות בצהריים.

דוד אזולאי: מהי העלות לפתיחת כל נתיב.

דוד אזולאי: אבקש ממך, היות והשר לביטחון פנים כותב לי במכתבו "פנייתך אל סגן מפקד מחוז ירושלים מיום 21 בדצמבר 2011 הועברה לעיוני.

דוד אזולאי: למען הסדר הטוב על מנת לקבל התייחסות זרועות המשרד, אודה להבהרות לבקשות באמצעות לשכתי".

דוד אזולאי: אני מתנצל, חטאתי, פשעתי שפניתי ישירות לאיש שישב כאן בדיון ובקשנו את הנתונים, להבא אני אפנה נכון.

דוד אזולאי: אבקש ממך כדי שהתיק הזה לא ייפול עליך, אתה נמצא כאן בדיון, זו בקשתם של חברי הכנסת, אנא ממך תעביר את הנתונים הללו בהקדם למשרד לביטחון פנים, כי אנחנו עוד היום או מחר בבוקר נפנה אליהם ונדרוש לקבל את הנתון הזה.

ישראל אפריאט: אני רוצה להתייחס פעם אחת למחסומים.

ישראל אפריאט: אני גם המפקח על התעבורה ביהודה ושומרון.

ישראל אפריאט: אני יכול לומר שמה שנעשה השנה ביהודה ושומרון - עשינו מה שצריך והשיטה הייתה לראות בפריזמה אזרחית.

ישראל אפריאט: לדעתי הבעיה שעל המחסומים מסתכלים בפריזמה צבאית למרות שהם נמצאים על כביש שהוא חלק תחבורה.

ישראל אפריאט: לבדוק כמה זה עולה זה חלקי.

ישראל אפריאט: אם אנחנו נבדוק מהי עלות לבנאדם שעומד רבע שעה כפול כל האנשים שעומדים במחסום, כמה דלק האנשים מבזבזים במקום לרכוש.

ישראל אפריאט: פעם שנייה, כמה זמן הבנאדם איחר לעבודה ובמקום לייצר למדינה הוא עומד, כלומר המדינה מפסידה כסף בבדיקות בתחום הכבישים, תחום שאני מכיר, כי זה התהליך שעושים מבחינת הכדאיות.

ישראל אפריאט: אין ספק שהעלות שתתקבל היא שולית.

ישראל אפריאט: לכן אני מציע לבדוק פעם אחת גם את נושא המחסומים בהיבט הרווח של המדינה מעצם העובדה שהיא שמה או פותחת עוד מעבר ובמעבר הזה יעברו למשל מאה חמישים.

ישראל אפריאט: סדר גדול של מעבר של כביש שאתה פותח, אם אני לוקח קורלציה לאיזה מחסום שעשניו עליו מודל, מאה וחמישים שעוברים ביום שווים לעשרה מיליון שקל חיסכון.

דוד אזולאי: אדוני, הנתון הכי חשוב מעבר לכל מה שאמרת, אסור לנו לשכוח ולו לרגע שזאת הכניסה לבירת ישראל.

דוד אזולאי: זה הנתון הכי חשוב.

ישראל אפריאט: בדיוק.

ישראל אפריאט: זה יפגע בכלכלה של מדינת ישראל, אם לא ישתמשו בדבר הזה בפריזמה אזרחית-כלכלית.

דוד אזולאי: לא הייתי לוקח את כל המשתנים, אלו נתונים חשובים ולא הייתי מקל ראש בהם.

דוד אזולאי: הנושא היותר חשוב מבחינתו זו איך רואים את אחת הכניסות הראשיות לבירת מדינת ישראל.

דוד אזולאי: מזה אסור להתעלם.

דוד אזולאי: אנחנו לא יכולים לעמוד כאן כעניים בפתח ולבקש עוד פתיחת נתיב בשעות מסוימות.

דוד אזולאי: לדעתי מן הראוי היה אפילו לפתוח את כל הנתיבים במשך כל שעות היום, כך נאה וכך יאה לבירת מדינת ישראל.

דוד אזולאי: אבל זה לא המצב.

דוד אזולאי: אנחנו מבקשים כרגע את הנתון הזה, תוך שבוע שבועיים לקבלו כדי שנוכל להתקדם.

דוד אזולאי: רבותיי, אני מודה לכם, אני מבקש לסכם.

בצלאל גלינסקי: אנחנו מוזמנים ויש לנו מה לומר.

בצלאל גלינסקי: היה כאן דיון מאוד מעניין - - -

דוד אזולאי: בבקשה בקצרה.

בצלאל גלינסקי: תודה.

בצלאל גלינסקי: ראשית אני רוצה לדבר על נושא הכביש, אני לא יודע מהו התקן, אבל חרשו את הכביש ואת המחסום עצמו בכל ששת הנתיבים יש ארבע חרישות מאוד עמוקות.

בצלאל גלינסקי: במכבים יש רק שלוש ובערך חצי מהגבוה כך שיש בלאי מאוד מאוד גבוה לכלי רכב.

בצלאל גלינסקי: אני ממליץ לוועדה אולי לפתוח מוסך מיד אחרי המחסום לתיקון כל כלי הרכב.

בצלאל גלינסקי: אני לא אומר את זה בצחוק, זה יהיה עסק מצליח כי יש שם ארבע חרישות מאוד מאוד עמוקות בכביש.

בצלאל גלינסקי: אני לא יודע מה התקן לחרישות, מהו הגובה המותר.

בצלאל גלינסקי: במחסום ממול במכבים זה רבע מהגובה ורק שלוש ולא ארבע.

קריאה: נעמיק את החרישות במכבים.

בצלאל גלינסקי: לא, אתם יכולים לתקן.

בצלאל גלינסקי: אני רציתי להעיר כאן לראש המועצה בנושא של פתיחת אגן איילות, אני מאוד מודה לראש המועצה רואים שיש לו כוח ביד וברוך ה' זה נפתח.

בצלאל גלינסקי: אנחנו רואים שאין צבא והמאבטחים של גבעת זאב עושים במקום ורק לתושבים.

בצלאל גלינסקי: אני רוצה לשאול למה זה רק מהשעה 07:00 עד 19:00?

בצלאל גלינסקי: כל הפתיחות האחרות של גבעת זאב הן 24 שעות, זה אותו מאבטח שעומד בכל חמש-שש כניסות של גבעת זאב במשך כל היום.

בצלאל גלינסקי: באגן איילות זה רק משעה 07:00 עד 19:00.

בצלאל גלינסקי: אני חושב שאגן איילות משלמים סכום נוסף בנוסף לארונה לביטחון.

בצלאל גלינסקי: אני לא חושב שמגיע להם פחות מאשר תושבי גבעת זאב להם הפתיחה היא במשך כל היממה עם מאבטח בפתח.

יוסי אברהמי: אין ספק.

יוסי אברהמי: גבעת זאת, זה דבר שהוא בלתי נתפס מבחינת כניסות.

יוסי אברהמי: בכל עיר נורמאלית במדינה עם מאות אלפי תושבים יש שתי כניסות.

יוסי אברהמי: כניסה ויציאה.

יוסי אברהמי: במעלה אדומים יש כניסה ראשית ויציאה.

יוסי אברהמי: בגבעת זאב יש שמונה כניסות וזו הכניסה התשיעית.

יוסי אברהמי: מבחינת זה עול תקציבי, המועצה קורסת.

יוסי אברהמי: אני לא מסוגל לעמוד בעניין הזה.

יוסי אברהמי: פשוט מאוד.

בצלאל גלינסקי: יש תקציב בטחון, שכל תושב משלם עוד 56 שקל.

בצלאל גלינסקי: רק מאגן איילות זה תקציב של כ- 16 אלף שקל.

בצלאל גלינסקי: אני לא חושב שעם סכום של 16 אלף שקל לא ניתן להחזיק מאבטח 24 שעות ביממה.

בצלאל גלינסקי: אני לא חושב שזה כזה קשה.

אורי מקלב: שאלה שהתייחסנו אליה קודם במכבים.

אורי מקלב: אנחנו נתקלים במחסום עופר, עופר הינדי אתה אחראי לא רק על מחסום עופר אלא אתה אחראי על המרחב כולו.

אורי מקלב: על מכבים לא רצינו לעשות ישיבה מיוחדת אבל אנחנו יודעים שיש צוואר בקבוק למשך לא מעט שעות במיוחד בשעות העומס ובעיקר אחר הצהריים.

אורי מקלב: במחסום מכבים באופן מובנה שרק שלושה נתיבים, אבל נדיר לראות - - -

עופר הינדי: בדרך כלל, לא פתוחים כולם.

אורי מקלב: אני לא נתקלתי בשלושה.

אורי מקלב: יש משמעות לכך שרק שני נתיבים, יש עומסים גדולים מאוד.

אורי מקלב: אם אתה צריך לנסוע מחוץ לעיר אתה צריך לקחת מרווח זמן הרבה יותר ארוך, אתה לא יודע כמה זמן תתקע במחסום מכבים.

אורי מקלב: מהן התכניות?

עופר הינדי: לגבי מעבר מכבים אני אומר, ראשית מעבר מכבים במתכונת שלו בנוי משנת 2004 פחות או יותר.

עופר הינדי: התנועה ממעבר מכבים, מירושלים לשפלה היא גדולה בכ- 2,000 כלי רכב מאשר מהשפלה לירושלים.

עופר הינדי: בנינו את מעבר עופר עם שישה נתיבים כי זה השער לירושלים.

דוד אזולאי: עם שישה נתיבים, אבל - - -

עופר הינדי: האויב של הטוב מאוד זה המצוין.

עופר הינדי: התחלנו עם פתיחת אגן איילות, כאן הדיון הפך לכבישים, זה בסדר וזה טבעו של עולם.

עופר הינדי: במעבר מכבים, מהכרות שלי שהיא הכרות לא קטנה, אני נוסע בכביש הזה בין ארבע לחמש פעמים ביום בכל השעות, כולל מבדקים ומבחנים שאני עושה וגם שיחות עם המג"ד האחראי.

עופר הינדי: זמן ההמתנה הממוצע בשעות הלחץ הוא בערך בין 12 ל- 16 דקות – בדוק.

עופר הינדי: בין 12 ל- 16 דקות וזה בשעות הלחץ.

עופר הינדי: יכול להיות שזה המון, כל אחד בעולם שלו.

עופר הינדי: אני רוצה לומר שעל מנת להקל וגם לאור הפנייה של חבר הכנסת אורי מקלב אלינו, בשבוע שעבר שדרגנו קצת את המחסום.

עופר הינדי: בנינו מפרצונים, כלומר אם את הרכב שאנחנו בודקים עד היום לא הייתה לנו יכולת להסיט ימינה או שמאלה, היום כדי לאפשר את רצף התנועה בנינו מפרצונים כבר בשבוע שעבר - - -

יעקב כץ: מה קורה בשעות הלחץ, כשאתה אומר 12 עד 16 דקות?

עופר הינדי: שעות הלחץ, בגדול, בין השעות 06:00 עד 09:00, ואחרי צהריים, פלוס מינוס, משעה 14:00 עד 17:00, אלו השעות שאנחנו מכירים.

יצחק הנאו: אז למה לא לתגבר לשלושה נתיבים?

עופר הינדי: יש שלושה נתיבים, לא הייתה פעם אחת שבשעות הלחץ הם לא היו פתוחים.

עופר הינדי: נכון, במהלך היום פועלים שני נתיבים, כי אין צורך ליותר.

יצחק הנאו: זה לא נכון.

עופר הינדי: לא נכון לשיטתך.

עופר הינדי: אם את הדברים שלי אתה רוצה לסתור ולומר לא נכון, תביא אותם בצורה בדוקה, מאומתת.

עופר הינדי: על כל דבר אני מוכן להזמין את כל אחד - - -

יצחק הנאו: סליחה, אני נותן מחמאות למחסום עופר, שבאמת השתנה מהקצה לקצה מיום שזה פתוח בשלושה נתיבים, וכשזה ארבעה נתיבים זה בכלל חלום.

יצחק הנאו: במחסום מכבים, בשעות הלחץ, אני נתקע שם ולא כל שלושת הנתיבים פתוחים ואני נוסע שם - - -

עופר הינדי: לא מכיר דבר כזה, תרשום את הטלפון שלי ובשעות הלחץ כשיש לך פקק תתקשר אלי.

עופר הינדי: לראש המועצה שלך יש את הטלפון שלי - - -

יצחק הנאו: אתה תקבל ממני דיווח כמעט על בסיס יומיומי.

עופר הינדי: אני מתחייב כאן בשם צה"ל ופיקוד המרכז שבשעות הלחץ שלושה נתיבים פתוחים.

יעקב כץ: אני יכול להעיד, אני נוסע הרבה על כביש 443, בציר מכבים אני כמעט אף פעם לא נתקלתי בהמתנה.

דוד אזולאי: רבותיי, אני מציע שכדי שהויכוח הזה לא יישאר פתוח, יש כאן ויכוח ואני נוטה להאמין לכולם.

דוד אזולאי: אני מציע לך, אולי זה לא תפקידך, אבל כאזרח טוב שרוצה לייעל, עד רבה תעדכן אותנו.

דוד אזולאי: אתה יודע שאתה אפילו יכול להעביר לוועדה נתונים שבועיים ונרשום, כך שבדיון הבא נוכל להציג את הנתונים האלה בפני החברים ונבקש את ההתייחסות שלהם.

דוד אזולאי: לפני שאני נועל את הדיון, אני רוצה לסכם שני דברים.

דוד אזולאי: אדוני ראש המועצה מר יוסי אברהמי, אבקשך לדווח לוועדה עד לתחילת חודש מאי בנוגע לפתיחת הציר מהישוב שלך לכביש 443.

דוד אזולאי: בהתאם לעדכון שלך נחליט מתי לקיים את הדיון בוועדה.

דוד אזולאי: אני מניח שאנשי משרד התחבורה יעמדו לרשותך בעניין הזה.

דוד אזולאי: בכך אנחנו נוריד את ההמתנה של חצי שנה.

דוד אזולאי: אנחנו נמתין לעדכון על ההתקדמות שלך.

דוד אזולאי: את הנושא השני אני מפנה לסגן מפקד המחוז.

דוד אזולאי: אני אבקש ממך להעביר לנו נתונים מדויקים על פתיחת הציר בשש שעות ביום, שעות שהן שעות הלחץ, שלוש שעות בבוקר ושלוש שעות אחר הצהריים.

דוד אזולאי: מהן העלויות לתוספת כוח אדם.

דוד אזולאי: אבקשך להעביר לנו את הנתון.

דוד אזולאי: אני אעביר אותם לחברי הוועדה ואנחנו נפעל שאם יש דרישה לתוספת תקציבית נמצא את הדרך לעשות את זה ובלבד שהגישה לבירת ישראל תהייה גישה מהירה, יעילה ונוחה.

דוד אזולאי: תודה רבה, הישיבה נעולה.